钦定古今图书集成/明伦汇编/官常典/第278卷 > 《出金门后书怀留别翰林诸公》前人
## 钦定古今图书集成/明伦汇编/官常典/第278卷 > 《出金门后书怀留别翰林诸公》前人

好古笑流俗，素闻贤达风。方希佐明主，长揖辞成功。
曰日在青天，回光烛微躬。恭承凤凰诏，欻起云罗中。
清切紫霄迥，优游丹禁通。君王赐颜色，声价凌烟虹。
乘舆拥翠盖，扈从金城东。宝马骤绝景，锦衣入新丰。
倚岩望松雪，对酒鸣丝桐。方学扬子云，献赋甘泉宫。
天书美片善，清芬播无穷。归来入咸阳，谈笑皆王公。
一朝去金马，飘落成飞蓬。宾友日疏散，玉樽亦已空。
才力犹可倚，不惭世上雄。闲作《东武吟》，曲尽情未终。
书此谢知己，扁舟寻钓翁。